CELEX: 32015D0546
Language: bg
Date: 2015-03-31 00:00:00
Title: Решение за изпълнение (ЕС) 2015/546 на Комисията от 31 март 2015 година за разширяване на употребата на масло от микроводорасли Schizochytrium sp., богато на докозахексаенова киселина (DHA) и ейкозапентaенова киселина (EPA), като нова хранителна съставка съгласно Регламент (ЕО) № 258/97 на Европейския парламент и на Съвета (нотифицирано под номер С(2015) 2083)

2.4.2015   
            
            
               BG
            
            
               Официален вестник на Европейския съюз
            
            
               L 90/11
            
         РЕШЕНИЕ ЗА ИЗПЪЛНЕНИЕ (ЕС) 2015/546 НА КОМИСИЯТА
   от 31 март 2015 година
   за разширяване на употребата на масло от микроводорасли Schizochytrium sp., богато на докозахексаенова киселина (DHA) и ейкозапентaенова киселина (EPA), като нова хранителна съставка съгласно Регламент (ЕО) № 258/97 на Европейския парламент и на Съвета
   
      
         (нотифицирано под номер С(2015) 2083)
      
   
   (само текстът на английски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
   като има предвид, че:
   
               (1)
            
            
               На 6 юли 2012 г. в съответствие с Регламент (ЕО) № 258/97 компетентните органи на Обединеното кралство разрешиха пускането на пазара на масло от микроводорасли Schizochytrium sp., богато на докозахексаенова киселина (DHA) и ейкозапентaенова киселина (EPA), като нова хранителна съставка за употреба в някои видове храни.
            
         
               (2)
            
            
               На 19 ноември 2012 г. дружеството DSM Nutritional Products отправи искане към компетентните органи на Обединеното кралство за разширяване на употребата на масло от микроводорасли Schizochytrium sp., богато на DHA и EPA, като нова хранителна съставка.
            
         
               (3)
            
            
               На 29 април 2013 г. компетентният орган на Обединеното кралство за оценка на храните представи доклада си за първоначална оценка, в който стига до заключението, че разширяването на употребата на посоченото масло от водорасли отговаря на критериите за нови храни, установени в член 3, параграф 1 от Регламент (ЕО) № 258/97.
            
         
               (4)
            
            
               На 9 юли 2013 г. Комисията препрати доклада за първоначална оценка на останалите държави членки.
            
         
               (5)
            
            
               В 60-дневния срок, предвиден в член 6, параграф 4, първа алинея от Регламент (ЕО) № 258/97, бяха представени обосновани възражения.
            
         
               (6)
            
            
               На 25 март 2014 г. Комисията проведе консултации с Европейския орган за безопасност на храните (ЕОБХ), като поиска от него да направи допълнителна оценка на употребата на масло от микроводорасли Schizochytrium sp., богато на DHA и EPA, като нова хранителна съставка съгласно Регламент (ЕО) № 258/97 на Европейския парламент и на Съвета.
            
         
               (7)
            
            
               На 18 септември 2014 г. ЕОБХ прие научно становище относно разширяването на употребата на масло от микроводорасли Schizochytrium sp., богато на DHA и EPA, като нова хранителна съставка (2), като заключи, че маслото е безопасно при предложените видове и количества на употреба.
            
         
               (8)
            
            
               Становището дава достатъчно основания да се твърди, че при предложените видове и количества на употреба маслото от микроводорасли Schizochytrium sp., богато на DHA и EPA, отговаря на критериите, определени в член 3, параграф 1 от Регламент (ЕО) № 258/97.
            
         
               (9)
            
            
               С Директива 2002/46/ЕО на Европейския парламент и на Съвета (3) се определят изискванията относно хранителните добавки. Употребата на масло от микроводорасли Schizochytrium sp., богато на DHA и EPA, следва да бъде разрешена, без да се засягат изискванията на посочените актове.
            
         
               (10)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Маслото от микроводорасли Schizochytrium sp., богато на DHA и EPA, чиито характеристики са определени в приложение I, може да бъде пуснато на пазара на Съюза като нова хранителна съставка за посочените употреби и при максималните количества, определени в приложение II, без да се засягат разпоредбите на Директива 2002/46/ЕО.
   Член 2
   Наименованието на разрешеното с настоящото решение масло от микроводорасли Schizochytrium sp., богато на DHA и EPA, което се посочва върху етикетите на съдържащите го храни, е „богато на DHA и EPA масло от микроводорасли Schizochytrium sp.“
   Член 3
   Адресат на настоящото решение е DSM Nutritional Products, 6480 Dobbin Road, Columbia, MD 21045, САЩ.
   
      Съставено в Брюксел на 31 март 2015 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 43, 14.2.1997 г., стр. 1.
   
      (2)  EFSA Journal (Бюлетин на ЕОБХ), 2014; 12(10):3843.
   
      (3)  Директива 2002/46/ЕО на Европейския парламент и на Съвета от 10 юни 2002 г. за сближаване на законодателствата на държавите членки по отношение на добавките към храни (ОВ L 183, 12.7.2002 г., стр. 51).
   
      ПРИЛОЖЕНИЕ I
      
         Спецификация на маслото от микроводорасли Schizochytrium sp., богато на докозахексаенова киселина (DHA) и ейкозапентaенова киселина (EPA)
      
      
                  Изпитване
               
               
                  Спецификация
               
            
                  Киселинност
               
               
                  Не повече от 0,5 mg KOH/g
               
            
                  Пероксидно число (ПЧ)
               
               
                  Не повече от 5,0 meq/kg масло
               
            
                  Влага и летливи вещества
               
               
                  Не повече от 0,05 %
               
            
                  Неосапуняеми вещества
               
               
                  Не повече от 4,5 %
               
            
                  Трансмастни киселини
               
               
                  Не повече от 1,0 %
               
            
                  Съдържание на DHA
               
               
                  Не по-малко от 22,5 %
               
            
                  Съдържание на EPA
               
               
                  Не по-малко от 10 %
               
            
   
      ПРИЛОЖЕНИЕ II
      
         Видове употреба на маслото от микроводорасли Schizochytrium sp., богато на докозахексаенова киселина (DHA) и ейкозапентaенова киселина (EPA)
      
      
                  Категория храни
               
               
                  Максимално количесто на употреба на DHA и EPA (mg/ден)
               
            
                  Хранителни добавки
               
               
                  3 000 mg, както се препоръчва от производителя, за пълнолетни лица, с изключение на бременни или кърмещи жени